Tað vóru foreldrini hjá Tinnu og Annu, sum hildu, at tær skuldu fara at royna frælsan ítrótt. Hóast tær ikki vistu rættiliga hvat tað innibar tá tær byrjaðu sum 9 ára gamlar, so eru tær nú sannførdar um, at tað er ordiliga stuttligt at ganga til frælsan ítrótt, so tær kenna tað als ikki sum nakað trýst. –Vit gera altíð okkurt skeg, tá vit eru til venjing. Høvuðsvenjari hjá minstu børnunum í vetur er Randi Kúrberg. –Børnini sleppa at royna alt møguligt hjá okkum. Tað hevur týdning, at børnini fáa roynt og vant sín motorikk, javnvág og kropsliga smidleika. Dreingir og gentur venja saman og munur verður ikki gjørdur á hvørjum menningarstøði børnini eru. Tað hava tey ungu einki ímóti, tí tað skal vera stuttligt og hugnaligt. –Viðhvørt kann onkur av dreingjunum kanska vera eitt sindur irriterandi, men so siga vit tað bara við hann, ella siga tað við ein vaksnan. Fyrilit er eisini eitt afturvendandi orð, sum venjararnir brúka í venjingini.